**STATINIO ATNAUJINIMO (MODERNIZAVIMO)**

**RANGOS SUTARTIS**

[*data*] Nr. [...]

[*miestas*]

[*Užsakovo pavadinimas*], atstovaujama [*vardas, pavardė, pareigos*], (toliau – **Užsakovas**), ir

[*Rangovo pavadinimas*], atstovaujama [*vardas, pavardė, pareigos*], (toliau – **Rangovas**),

toliau kartu vadinami **Šalimis**, o bet kuri iš jų – **Šalimi**, sudarome šią Statinio atnaujinimo (modernizavimo) rangos sutartį (toliau – **Sutartis**):

1. **BENDROSIOS NUOSTATOS**
   1. Sutartyje naudojamos sąvokos:
      1. **Atliktų darbų aktas** – dokumentas, kuriame Rangovas nurodo Darbus (nurodant jų pavadinimą pagal Pastato projektą), atliktus per ataskaitinį laikotarpį, įvardina atliktų Darbų procentą bei jų vertę, ir kurio pagrindu Rangovas prašo Užsakovo sumokėti už Darbus, atliktus per ataskaitinį laikotarpį.
      2. **Atsisakomi darbai** – Darbai ar jų kiekiai (apimtys), kurie Sutarties vykdymo metu Užsakovui tapo nereikalingi ir nebus įsigyjami, įskaitant Darbus, kurių nebereikia dėl Techninės specifikacijos reikalavimų arba Statinio projekto sprendinių būtino pakeitimo, klaidų ar trūkumų Užsakovo dokumentuose taisymo ar kt. priežasčių.
      3. **Darbai** – Užsakovo Techninėje specifikacijoje ir (arba) Statinio projekte nurodyti Statybos darbai   
         (be projektavimo paslaugų) ir kiti paslaugų teikimo, prekių tiekimo, darbų atlikimo veiksmai, kuriuos Rangovas privalo atlikti pagal Sutartį (tokie kaip mokymai Užsakovo personalui ir (arba) kiti veiksmai, kurie yra nurodyti Techninėje specifikacijoje arba Statinio projekte) pagal pateiktą suderintą Pastato projektą ir statybą leidžiantį dokumentą (Priedas Nr. 1).
      4. **Darbų pabaiga** – momentas, kai užbaigti visi Sutartyje numatyti Darbai, ištaisyti Defektai, užpildytas statybos darbų žurnalas, pateikti statybos produktų bei įrenginių eksploatacinių savybių deklaracijos, atitikties deklaracijos ir kiti techniniai dokumentai, kita išpildomoji dokumentacija ir pasirašyti Atliktų darbų aktai ir Darbų perdavimo – priėmimo aktas ir Užsakovui perduoti visi statybos užbaigimo ir su tuo susiję dokumentai, kuriuos teisėtai turi saugoti Užsakovas.
      5. **Darbų perdavimo - priėmimo aktas** – dokumentas, kuriuo Rangovas perduoda, o Užsakovas priima visus sutartyje sulygtus užbaigtus Darbus ir kuriuo Šalys patvirtina, kad visi Darbai yra užbaigti. Darbų perdavimo – priėmimo aktas pasirašomas užbaigus statybą, po Statybos užbaigimo akto įforminimo.
      6. **Darbų pradžia** – diena, kai Rangovas gavo reikalingus dokumentus (parengtą, suderintą, ekspertuotą ir Užsakovo patvirtintą Pastato projektą, statybą leidžiantį dokumentą, pasirašytą statybvietės perdavimo ir priėmimo aktą) ir Užsakovas paskiria Techninį prižiūrėtoją.
      7. **Defektas** – statybos produkto, įrenginio arba Darbų yda, trūkumas, taisytinas dalykas, įskaitant atvejus, kai kažko yra per mažai arbai visai nėra.
      8. **Esminiai Sutarties pažeidimai** (Rangovo) – pažeidimai, kurių sąrašas pateiktas Sutarties 11.3 punkte.
      9. **Galutinis Darbų atlikimo terminas** – Sutarties 4.1 punkte nurodytas terminas, per kurį turi būti atlikti visi Darbai, išskyrus Rangovo garantinius įsipareigojimus. Į šį terminą neįskaičiuojamas Sutarties vykdymo sustabdymo laikas.
      10. **Garantinis terminas** – Sutarties 6.2 punkte nurodyti terminai, taikytini statiniui ir įrenginiams jame.
      11. **Garantinių įsipareigojimų įvykdymo užtikrinimas** – Rangovo Užsakovui pateikiamas dokumentas, kuriuo užtikrinamas Rangovo garantinių įsipareigojimų (pašalinti per Garantinių įsipareigojimų įvykdymo užtikrinimo laikotarpį paaiškėjusius garantinius Defektus ir atlyginti nuostolius) tinkamas įvykdymas, kaip tai numatyta Sutarties 7.5 punkte.
      12. **Garantinių įsipareigojimų įvykdymo užtikrinimo laikotarpis** – laikotarpis, kuriuo Rangovo garantinių įsipareigojimų įvykdymui užtikrinti privalo būti pateiktas Užsakovui Rangovo garantinių įsipareigojimų įvykdymo užtikrinimas, kaip nustatyta Sutarties 7.5 punkte.
      13. **Grafikas** – Rangovo parengtas ir Užsakovui pateiktas Darbų vykdymo tvarkaraštis, kuriame turi būti numatytas Darbų vykdymo eiliškumas ir tarpusavio priklausomybė, laikantis terminų, ir kuris pavadintas Kalendoriniu Darbų vykdymo grafiku (Priedas Nr. 4).
      14. **Įstatymai** – Lietuvos Respublikoje galiojantys įstatymai ir kiti norminiai teisės aktai, įskaitant Europos Sąjungos teisės aktus, tarptautines sutartis ir Lietuvoje taikomą užsienio teisę, normatyviniai statybos techniniai dokumentai.
      15. **Objektas** – Pastatas, jo dalis arba statinių kompleksas, dėl kurio (-ių) atnaujinimo (modernizavimo) Šalys sudaro Sutartį.
      16. **Papildomi darbai** – darbai, prekės ar paslaugos arba jų kiekiai, kurie nenurodyti Techninėje specifikacijoje arba Pastato projekte, tačiau yra tiesiogiai susiję su Darbais arba kitais Rangovo įsipareigojimais pagal Sutartį ir kuriuos būtina papildomai atlikti dėl Techninės specifikacijos reikalavimų arba Pastato projekto sprendinių būtinų pakeitimų (tarp jų – Darbų apimčių pakeitimo, dėl atidengus esamus pamatus ar kitas Pastato konstrukcijas paaiškėjusių papildomų būtinų atlikti darbų ir kt.) arba klaidų ar trūkumų Užsakovo dokumentuose taisymo.
      17. **Pastatas** – Techninėje specifikacijoje nurodytas pastatas ar jų kompleksas, kurio (-ių) atnaujinimui (modernizavimui) perkami Darbai.
      18. **Pastato naudotojai** – subjektai (institucijos, įmonės, gyventojai ir pan.), kurie vykdo veiklą ir/ar gyvena Pastate.
      19. **Pastato projektas** – Pastato atnaujinimo (modernizavimo) techninis darbo projektas (Priedas Nr. 1).
      20. **Pirkimas** – Užsakovo atliktas [*pavadinimas*] viešasis pirkimas Nr. [...] Darbams įsigyti, dėl kurio yra sudaroma Sutartis.
      21. **Pradinė Sutarties vertė** – Sutarties kaina be pridėtinės vertės mokesčio (toliau – PVM), lygi Rangovo pasiūlymo kainai be PVM, nurodytai Priede Nr. 3 už visą perkamų Darbų apimtį.
      22. **Projekto vykdymo prižiūrėtojas** – asmuo, kurį Užsakovas skiria (jei skiria) kontroliuoti, ar statinys statomas pagal Statinio projektą (statinio projekto vykdymo priežiūros vadovas).
      23. **Techninis prižiūrėtojas** – asmuo, kurį Užsakovas skiria organizuoti statinio statybos techninę priežiūrą, (statinio statybos techninės priežiūros vadovas), kurios tikslas – kontroliuoti, ar statinys statomas pagal Projektą, ar statybos metu laikomasi Sutarties sąlygų, Įstatymų (įskaitant bet neapsiribojant normatyvinių statybos techninių dokumentų bei normatyvinių statinio saugos ir paskirties dokumentų reikalavimų).
      24. **Statybos užbaigimas** – tai Pastato statybos užbaigimo procedūros, vykdomos pagal Įstatymuose numatytas taisykles, siekiant įforminti Statybos užbaigimo aktą, ir Statybos užbaigimo akto gavimas.
      25. **Statybos užbaigimo aktas** – tai pagal Įstatymus įforminamas (t. y., surašomas ir (ar) išduodamas ir (arba) tvirtinamas) dokumentas, kuris patvirtina Objekto atnaujinimo (modernizavimo) pabaigą (Įstatymuose vadinamas statybos užbaigimo aktu, deklaracija apie statybos užbaigimą arba kitas Įstatymuose numatytas dokumentas).
      26. **Subrangovas** – asmuo, kurį Rangovas numato pasitelkti arba pasitelkia atlikti Darbus, perduodamas jam dalį Sutarties vykdymo, įskaitant Subrangovų Subrangovus.
      27. **Susitarimas** – tai dokumentas, kurį Šalys raštu sudaro keisdamos Sutarties sąlygas, ar kitais Sutartyje numatytais atvejais, arba dėl Užsakovo įsigyjamų Papildomų darbų arba Atsisakomų darbų. Susitarimai yra neatskiriama Sutarties dalis.
      28. **Sutarties kaina** – pagal Sutartį Rangovui mokėtina galutinė bendra suma (su PVM).
      29. **Techninė specifikacija** – dokumentas, kuriame pateikta techninių ir kitų reikalavimų visuma ir kuris yra vienas iš Sutarties priedų (Priedas Nr. 2).
      30. **Trišalė sutartis** – sutartis, sudaroma tarp Rangovo, Užsakovo ir Subrangovo, nustatanti tiesioginio atsiskaitymo su Subrangovu atsiskaitymo sąlygas ir tvarką.
      31. **Užsakovo įsigyjami Papildomi darba**i – Papildomi darbai (Sutarties 1.1.16 punktas), kuriuos Lietuvos Respublikos viešųjų pirkimų įstatyme (toliau – **Viešųjų pirkimų įstatymas**) ir šioje Sutartyje numatyta tvarka bei atvejais Užsakovas įsigyja iš Rangovo.
      32. **Valdžios institucijos** – Europos Sąjungos valdžios institucijos, Lietuvos Respublikos valstybinės, regioninės ir savivaldybių valdžios institucijos (viešojo administravimo subjektai), įskaitant, be kita ko, Europos Sąjungos, Lietuvos Respublikos valstybinės, regioninės arba savivaldybių valdžios institucijų įgaliotuosius valstybės tarnautojus; tuo atveju, kai Sutartyje yra minimi tretieji asmenys, ši sąvoka apima ir Valdžios institucijas.
   2. Sutartyje neapibrėžtos sąvokos suprantamos ir aiškinamos taip, kaip jas apibrėžia Įstatymai, galiojantys Sutarties sudarymo metu.
   3. Užsakovas, sudarydamas Sutartį su Rangovu, patvirtina kad turi teisę bei visus reikalingus įgalinimus sudaryti su Rangovu Sutartį dėl Darbų atlikimo trečiųjų asmenų nuosavybėje ir intervencijos į ją tiek, kiek tai yra būtina Darbams atlikti.
   4. Sutartis turi būti aiškinama pagal galiojančius Įstatymus.
2. **SUTARTIES DALYKAS**
   1. Sutartimi Rangovas įsipareigoja, vadovaudamasis Sutarties sąlygomis, savo jėgomis, statybos produktais, įrenginiais, rizika bei atsakomybe, pagal Pastato projektą, atlikti Darbus ir pašalinti visus Defektus, o Užsakovas įsipareigoja priimti tinkamai ir laiku atliktus Darbus ir sumokėti už juos Sutartyje aptartomis sąlygomis ir tvarka.
   2. Rangovas privalo užtikrinti, kad Darbai būtų atliekami rūpestingai, profesionaliai, sąžiningai, protingai, tinkamai, laiku ir kokybiškai, laikantis pagrįstų Užsakovo nurodymų ir nepažeidžiant Rangovo profesinių ir etikos standartų.
3. **SUTARTIES KAINA**
   1. Sutartis yra fiksuotos kainos kainodaros sutartis, kuomet fiksuota Sutarties kaina su peržiūra taikoma visiems perkamiems Darbams ir yra nurodyta Sutarties Priede Nr. 3, stulpelyje „Sutarties kaina su PVM".
   2. Sutarties kaina sumokama Rangovui už visus Sutartyje numatytus Darbus. Faktinių Darbų kiekių neatitikimas projektiniams Darbų kiekiams (nustatytiems pateiktame suderintame Pastato projekte) priskiriamas Rangovo rizikai, išskyrus kai šie papildomi kiekiai sudaro Papildomus darbus arba Atsisakomus darbus. Sutarties kaina atitinkamai mažinama bei nemokama už Atsisakomus darbus.
   3. Šalys susitaria, kad Papildomi darbai atliekami tik pasirašius Susitarimą su Užsakovu.
   4. Laikoma, kad į Pradinės Sutarties vertę yra įtrauktos visos Rangovo išlaidos, susijusios su visų Darbų įvykdymu, taip pat su tinkamu ir kokybišku šioje Sutartyje numatytų kitų Rangovo įsipareigojimų įvykdymu, įskaitant mokesčius, muitus ir kitokias išlaidas, Rangovo patirtas vykdant Sutartyje numatytus įsipareigojimus.
   5. Sutarties kaina apima ir tuos darbus, kurie nors ir nebuvo tiesiogiai nustatyti Pirkimo dokumentuose ir Sutartyje, bet yra būtini Sutarčiai įvykdyti, o Rangovas turėjo ir galėjo juos numatyti ir įvertinti Pirkime dar iki pasiūlymų pateikimo termino pabaigos.
   6. Į Sutarties kainą įtrauktas visas už Darbus numatytas užmokestis ir Rangovas neturi teisės reikalauti padengti jokių išlaidų, viršijančių Sutarties kainą, jeigu dėl to nebuvo atskiro Šalių Susitarimo.
   7. PVM mokamas pagal galiojančius Įstatymus bei tarptautinius susitarimus, susijusius su Sutarties vykdymu.
   8. Sutarties vykdymo laikotarpiu Sutarties kaina perskaičiuojama (didinama ar mažinama) pasikeitus (padidėjus ar sumažėjus) PVM tarifui. Raštiškai patvirtinus Užsakovui bei Rangovui ir ne vėliau kaip iki atitinkamų Darbų perdavimo - priėmimo akto pasirašymo dienos, perskaičiuojama tik tų Darbų kaina, kuriems turėjo įtakos pasikeitęs PVM tarifas ir tik pasikeitusio mokesčio dydžiu.
   9. Sutarties kainos perskaičiavimą dėl pasikeitusio (padidėjusio ar sumažėjusio) PVM tarifo inicijuoja Rangovas, kreipdamasis į Užsakovą raštu, pateikdamas konkrečius skaičiavimus dėl pasikeitusio mokesčio tarifo įtakos Sutarties kainai. Užsakovas taip pat turi teisę inicijuoti Sutarties kainos perskaičiavimą dėl pasikeitusio (padidėjusio ar sumažėjusio) PVM tarifo.
   10. Sutarties kainos perskaičiavimas įforminamas Šalių pasirašomu Susitarimu, kuriame užfiksuojama perskaičiuota Sutarties kaina ir šio perskaičiavimo įsigaliojimo sąlygos.
   11. Sutarties kainos ir Pradinės Sutarties vertės perskaičiavimas dėl kitų mokesčių pasikeitimo nebus atliekamas.
   12. Sutarties vykdymo laikotarpiu (jei Sutarties galiojimas yra ilgesnis 6 (šeši) mėnesiai), vieną kartą metuose Sutarties kaina ir Pradinės Sutarties vertė perskaičiuojama (didinama ar mažinama) dėl kainų lygio pokyčio. Sutarties kainos ir Pradinės Sutarties vertės peržiūros dėl kainų lygio pokyčio tvarka:
       1. Sutarties kaina perskaičiuojama kiekvienų metų kovo mėnesį, ne vėliau kaip kovo 31 d., taikant Valstybės duomenų agentūros ([www.stat.gov.lt](http://www.stat.gov.lt)) viešai Oficialiosios statistikos portale paskelbtus statybos sąnaudų elementų kainų indeksus, jeigu nuo Sutarties įsigaliojimo dienos arba, jeigu Sutarties kaina buvo peržiūrėta – nuo Sutarties kainos paskutinės peržiūros, statybos sąnaudų elementų kainų pokytis yra didesnis kaip 5 % (penki procentai);
       2. Perskaičiavimas kiekvienų metų kovo mėnesį atliekamas neatliktų Darbų kainą dauginant iš perskaičiavimo koeficiento, gauto praėjusių metų gruodžio mėnesio kainų indeksą dalijant iš kainų indekso Sutarties įsigaliojimo dieną, o jeigu Sutarties kaina buvo peržiūrėta – iš paskutinio indeksavimo metu naudoto kainų indekso. Atitinkamai peržiūrima Pradinės Sutarties vertė;
       3. Sutarties kainos, Pradinės Sutarties vertės pakeitimas įforminamas Susitarimu;
       4. Perskaičiuota Sutarties kaina pradedama taikyti nuo Susitarimo įsigaliojimo dienos. Nauja kaina taikoma tik Užsakovo mokėjimams pagal Sutartį už atliktus po indeksavimo Darbus nuo balandžio mėnesio;
       5. Jei kiekvienu perskaičiavimo atveju Susitarimas dėl ne nuo Užsakovo priklausančių priežasčių nėra pasirašomas iki kovo 31 dienos, Užsakovas turi teisę už Darbus, atliktus po einamųjų metų kovo mėnesio atsiskaityti su Rangovu vadovaujantis iki to momento galiojusia Sutarties kaina.
4. **DARBŲ ATLIKIMO TERMINAI**
   1. Darbai turi būti atlikti per [skaičius] mėnesių nuo Darbų pradžios. Darbus Rangovas vykdo pagal Grafiką (Priedas Nr. 4).
   2. Darbų vykdymo metu Rangovas su Užsakovo pritarimu gali koreguoti Grafiką keičiant Darbų vykdymo seką, bet nekeičiant Darbų atlikimo termino, jeigu jis nesuderinamas su esama Darbų eiga arba Rangovo prievolėmis (Šalims sudarant Susitarimą).
   3. Darbų vykdymas sustabdomas esant ne nuo Rangovo priklausančioms aplinkybėms, dėl kurių negalėjo būti atliekami Darbai, terminui, kol išnyks šios aplinkybės. Galutinio Darbų atlikimo termino sustabdymas galimas esant bent vienam iš šių atvejų:
      1. Užsakovas nevykdo ir (ar) netinkamai vykdo Sutartimi jam nustatytus įsipareigojimus ir todėl Rangovas negali vykdyti Darbų iš dalies arba pilnai (kaip numatyta Sutarties 8.2.1 - 8.2.3, 8.2.5 - 8.2.6 punktuose); arba
      2. Užsakovo Rangovui pateikiami nurodymai turi įtakos Rangovo Darbų atlikimo terminams, kai siekiama apginti Pastato naudotojų interesus, įvykus inžinerinių tinklų avarijai, iškilus grėsmei Pastato naudotojams ir Pastato namo konstrukcijai (-oms); arba
      3. išskirtinai nepalankios klimato sąlygos trukdo technologiniam procesui vykdyti (išskirtinai nepalankiomis sąlygomis nelaikomos tokios klimatinės sąlygos, kurių galima tikėtis pagal vietos klimatines sąlygas), arba
      4. Valdžios institucijų veiksmai arba bet koks uždelsimas, kliūtys arba trukdymai, sukelti arba priskirtini Užsakovui ir (arba) Užsakovo samdomiems tretiesiems asmenims Rangovui trukdo laiku atlikti Darbus; arba
      5. įsigyjamos papildomos projektavimo paslaugos (Pastato projekto defektų ar trūkumų šalinimo arba naujų Pastato projekto dokumentų parengimo), kurios sąlygoja trukdžius vykdyti Darbus numatyta sparta, ir be kurių negalima užbaigti Sutarties; arba
      6. Sutartyje numatytais atvejais įsigyjami Papildomi darbai.
   4. Jeigu Rangovas mano, kad atsirado objektyvus pagrindas, numatytas Sutarties 4.3 punkte, stabdyti Galutinį Darbų atlikimo terminą, tai Rangovas privalo raštu per 2 (dvi) darbo dienas nuo įvykio ar aplinkybių atsiradimo pranešti Užsakovui, nurodydamas įvykį arba aplinkybes, dėl ko Rangovas negali vykdyti ar tinkamai vykdyti Darbų pagal Sutartį, ir pateikti tai pagrindžiančius dokumentus.
   5. Galutinio Darbų atlikimo termino sustabdymas nustatomas Užsakovo ir Rangovo Susitarimu, tačiau ne ilgesniam nei 6 (šešių) mėnesių laikotarpiu.. Atnaujinant Galutinį Darbų atlikimo terminą, atitinkamai koreguojamas Grafikas.
   6. Iki Darbų pradžios Rangovas privalo parengti visus Darbų atlikimui reikalingus dokumentus (lokalines sąmatas, kuriose numatytos sumos pagrindžia ir atitinka Sutartyje numatytą Darbų kainą ir kitus reikalingus dokumentus) ir tinkamai pasirengti Darbų atlikimui.
   7. Sutartyje nustatyto Galutinio Darbų atlikimo termino neprailgina Defektų šalinimas.
   8. Bendras sustabdymų terminas negali būti ilgesnis kaip 6 (šeši) mėnesiai.
   9. Jei Užsakovas sustabdo Darbų vykdymą daugiau nei 180 (vienas šimtas aštuoniasdešimt) kalendorinių dienų, Rangovas gali rašytiniu pranešimu pareikalauti leidimo atnaujinti Darbų vykdymą per 30 (trisdešimt) kalendorinių dienų, o tokio leidimo negavęs Sutartį nutraukti apie tai raštu pranešdamas Užsakovui Sutartyje nustatyta tvarka.
   10. Rangovas turi teisę užbaigti Darbus anksčiau sutarto termino.
5. **ATLIKTŲ DARBŲ PERDAVIMO IR PRIĖMIMO BEI APMOKĖJIMO TVARKA**
   1. Rangovas, užbaigęs Darbus ar jų dalį pagal etapą, privalo juos perduoti Užsakovui, o Užsakovas privalo juos priimti.
   2. Darbai ar jų dalis pagal Sutartį perduodami ir priimami pagal Atliktų darbų aktą (-us). Atliktų darbų akto forma pateikiama Sutarties Priede Nr. 8. Darbų įvykdymo data laikoma data, kai Užsakovas pasirašo dvišalį Atliktų darbų aktą.
   3. Tarpiniai atliktų Darbų perdavimai ir priėmimai atliekami už Darbus, atliktus per vieną mėnesį, o atlikus visus Darbus – perduodami visi užbaigti Darbai. Į Atliktų darbų aktus įtraukiamos visos Rangovui pagal Sutarties nuostatas mokėtinos sumos. Atliktų darbų aktą pasirašo: iš Rangovo pusės – Rangovo statybos vadovas arba įgaliotas asmuo, o iš Užsakovo pusės – Techninis prižiūrėtojas ir Užsakovo vadovas ar jo įgaliotas asmuo. Užsakovas, priimdamas Darbus, sprendžia, ar Darbai buvo atlikti pagal Sutarties sąlygas ir ar atitinka Užsakovo reikalavimus. Užsakovas neapmoka už papildomus Sutartyje nenumatytus Darbus, kai dėl jų nebuvo susitarta pasirašant Susitarimą.
   4. (*Sąlyga* *taikoma, kai nepasirenkamas avansinis mokėjimas. Jei pasirenkamas avansinis mokėjimas – paragrafas brauktinas*) Rangovui už tinkamai atliktus Darbus nuo kiekvieno aktavimo yra sumokama ne daugiau kaip 95 % (devyniasdešimt penki procentai) atliktų Darbų kainos, o 5 % (penki procentai) sumos sulaikomi ir jais užtikrinamas tinkamas Darbų užbaigimas. Sulaikyti 5 % (penki procentai) sumokami Rangovui po (galutinio)Darbų perdavimo - priėmimo akto pasirašymo dienos, Užsakovui gavus Garantinių įsipareigojimų įvykdymo užtikrinimą arba, jei minėtas užtikrinimas nepateiktas, pasibaigus Garantinių įsipareigojimų įvykdymo užtikrinimo laikotarpiui – Sutarties 7.5 punkte nustatyta tvarka.

(S*ąlyga* *taikoma, kai pasirenkamas avansinis mokėjimas. Jei nepasirenkamas avansinis mokėjimas – paragrafas ir toliau Sutarties 5.4.1 – 5.4.3 punktai brauktini*) Apmokėjimo sąlygos:

* + 1. Rangovui paprašius, Užsakovas sumoka avansą – ne daugiau kaip [skaičius] procentų Pradinės Sutarties vertės. Dėl avansinio mokėjimo Rangovas turi kreiptis per 30 (trisdešimt) darbo dienų po Sutarties pasirašymo, pateikdamas avansinio mokėjimo sąskaitą faktūrą ir avansinio mokėjimo grąžinimo garantiją – banko garantiją ar draudimo bendrovės laidavimo draudimo raštą, kuriame būtų nurodyta privaloma sąlyga pagal pirmą pareikalavimą (užtikrinimo sąlygos: avanso dydžio užtikrinimo suma; galiojimo laikas – avanso mokėjimo užtikrinimo garantija turi galioti tol, kol bus pilnai užskaitytas avansinis mokėjimas; besąlyginis ir neatšaukiamas įsipareigojimas sumokėti užtikrinimo sumą ne ginčo tvarka per nustatytą terminą, gavus pirmą raštišką Užsakovo reikalavimą mokėti, patvirtinantį: a) kad Rangovas pagal Sutarties sąlygas negražino avansinio mokėjimo ir b) sumą, kurios Rangovas negrąžino). Rangovas banko garantiją ar draudimo bendrovės laidavimo draudimo raštą turi iš anksto suderinti su Užsakovu. Užsakovas sumoka avansą per 30 (trisdešimt) darbo dienų nuo avansinio mokėjimo sąskaitos faktūros ir avansinio mokėjimo grąžinimo garantijos gavimo dienos. Šis terminas gali būti pratęstas dėl aplinkybių, susijusių su lengvatinio kreditavimo sutarties tarp Užsakovo ir finansuotojo pasirašymu ir kredito avansui sumokėti suteikimu. Sumokėto avanso suma išskaitoma iš mokėjimo sumos. Tuo atveju, jei Sutartis neįvykdyta ar įvykdyta nepilnai, išmokėta ir neužskaityta avanso suma grąžinama Užsakovui. Jei avanso mokėjimo grąžinimą užtikrinantis bankas ar draudimo bendrovė taptų nemokiu (-ia), paskelbtų apie ketinimą nebevykdyti įsipareigojimų ar iš kitų aplinkybių būtų aišku, jog nebegalės įvykdyti prisiimtų įsipareigojimų, Užsakovas reikalaus, kad Rangovas pateiktų naują avansinio mokėjimo grąžinimo užtikrinimą, atitinkantį šio punkto reikalavimus;
    2. kai išmokėtas avansas, likusi suma sumokama dalimis, už per vieną mėnesį atliktus Darbus, pirmą mokėjimą atliekant už Darbus, kurių kainos nepadengia avansinio mokėjimo suma. Kai avansas neišmokamas (Rangovui nepaprašius ar nepateikus tinkamo avansinio mokėjimo grąžinimo užtikrinimo), už Darbus atsiskaitoma nuo pirmo Darbų atlikimo mėnesio;
    3. Rangovui už tinkamai atliktus Darbus nuo kiekvieno aktavimo yra sumokama ne daugiau kaip 95 % (devyniasdešimt penki procentai) atliktų Darbų kainos, o 5 % (penki procentai) sumos sulaikomi ir jais užtikrinamas tinkamas Darbų užbaigimas. Sulaikyti 5 % (penki procentai) sumokami po Darbų perdavimo-priėmimo akto pasirašymo dienos, Užsakovui gavus Garantinių įsipareigojimų įvykdymo užtikrinimą arba, jei minėtas užtikrinimas nepateikiamas, pasibaigus Garantinių įsipareigojimų įvykdymo užtikrinimo laikotarpiui Sutarties 7.5 punkte nustatyta tvarka.
  1. Rangovas pateikia 2 (du) Atliktų darbų aktų egzempliorius Užsakovui iki einamojo mėnesio paskutinės darbo dienos. Užsakovas per 5 (penkias) darbo dienas nuo Atliktų darbų akto gavimo dienos priima Darbus ir pasirašo pateiktus Atliktų darbų aktus, tuo pačiu terminu grąžindamas vieną jų Rangovui, arba tuo pačiu terminu priima neginčijamą atliktų Darbų dalį ir pareiškia raštu Sutarties nuostatomis pagrįstas pretenzijas dėl netinkamo likusių Darbų atlikimo.
  2. Laikoma, kad visi Darbai pagal Sutartį yra užbaigti, kai pasirašomas Darbų perdavimo - priėmimo aktas.
  3. Rangovas prieš 10 (dešimt) darbo dienų iki numatomos visų Darbų pabaigos praneša Užsakovui raštu apie pasirengimą galutinai perduoti Darbus, pateikdamas pasirašytą Darbų perdavimo - priėmimo aktą. Užsakovas organizuoja galutinį Darbų priėmimą ne vėliau kaip per 10 (dešimt) darbo dienų nuo Rangovo pranešimo gavimo dienos ir per kitas 5 (penkias) darbo dienas pasirašo Darbų perdavimo - priėmimo aktą arba tuo pačiu terminu pareiškia raštu Sutarties nuostatomis pagrįstas pretenzijas. Šis terminas atidedamas, jeigu Užsakovas pagrįstai ir motyvuotai pareikalauja papildomos arba detalizuotos informacijos apie atliktus Darbus ar naudotus statybos produktus ar įrenginius. Ištaisius Defektus, Darbai nedelsiant pakartotinai pateikiami priimti.
  4. Rangovas privalo visus Darbus, kurie bus paslėpti kitais Darbais ir konstrukcijomis (vadinamuosius „paslėptus Darbus"), pateikti Užsakovo priėmimui, įspėjęs jį apie tai mažiausiai prieš 1 (vieną) darbo dieną, bei tinkamai įforminti paslėptų Darbų aktą.
  5. Jeigu bet kuriuo Sutarties vykdymo metu paaiškėja, kad atlikti Darbai neatitinka Sutartyje ar Įstatymuose nustatytų kokybės reikalavimų, naudoti prastesnės kokybės statybos produktai ar įrenginiai, nukrypta nuo Techninės specifikacijos ar Pastato projekto ir kitų reikalavimų be Užsakovo raštiško sutikimo, Darbais padaryta žala Pastatui, tokie atvejai fiksuojami įrašais statybos darbų žurnale bei sudaromas abiejų Šalių pasirašomas defektinis aktas. Rangovui nepagrįstai atsisakius pasirašyti defektinį aktą, jis pasirašomas Užsakovo vienašališkai ir įteikiamas Rangovui pasirašytinai ar išsiunčiamas registruotu paštu arba elektroniniu paštu. Užsakovas turi teisę nepasirašyti Rangovo jam pateiktų aukščiau šioje Sutarties dalyje minėtų aktų ir neatlikti mokėjimų, kol Rangovas savo sąskaita nepašalina defektiniame akte nurodytų Defektų ir nekompensuoja nuostolių, jei tokie atsirastų arba kol Šalys nesusitaria (raštu) dėl jų kompensavimo tvarkos.
  6. Rangovas privalo per protingą, su Užsakovu suderintą, laikotarpį pašalinti Statybos užbaigimo komisijos nustatytus trūkumus. Trūkumų ištaisymo laikotarpis su Užsakovu suderinamas atsižvelgiant į Statybos užbaigimo komisijos nustatytą trūkumų ištaisymo laikotarpį ir įforminamas Susitarimu, kuriame nurodami atliktini trūkumų šalinimo ir kiti darbai bei jų atlikimo laikotarpis.
  7. Sąskaitą faktūrą Rangovas gali išrašyti tik po to, kai abi šalys pasirašė Atliktų darbų aktą (galutiniam mokėjimui – Darbų perdavimo-priėmimo aktą ir Rangovui pateikus Garantinių įsipareigojimų įvykdymo užtikrinimą). Sąskaitoje faktūroje turi būti nurodytas Sutarties ir minėtų aktų numeris. Prie sąskaitos faktūros turi būti pridėtas abiejų Šalių pasirašytas Atliktų darbų aktas (galutiniam mokėjimui – Darbų perdavimo-priėmimo aktas) bei kiti pagal Sutartį numatyti dokumentai. Rangovas sąskaitoje faktūroje galutiniam apmokėjimui turi nurodyti ne mažiau kaip 5 % (penkis procentus) Sutarties kainos mokėtinos sumos.
  8. Apmokėjimas yra vykdomas dalimis po atitinkamo Atliktų darbų akto pasirašymo per 30 (trisdešimt) kalendorinių dienų. Galutinis apmokėjimas yra vykdomas per 30 (trisdešimt) kalendorinių dienų po Darbų perdavimo - priėmimo akto pasirašymo ir Garantinių įsipareigojimų įvykdymo užtikrinimo dokumento pateikimo. Šiame punkte nurodyti mokėjimų terminai, susieti su finansavimu, gaunamu iš trečiųjų šalių, gali būti pratęsti, tačiau bet kokiu atveju šie terminai negali viršyti 60 (šešiasdešimt) dienų. Nurodytu atveju ilgesnio apmokėjimo termino taikymo galimybę Užsakovas įgyja tik tuo atveju, jei jis Rangovui pateikia įrodymus, patvirtinančius apie finansavimo iš trečiųjų šalių vėlavimą.
  9. Tiesioginio atsiskaitymo Rangovo pasitelkiamiems Subrangovams galimybės įgyvendinamos šia tvarka:
     1. Subrangovas, norėdamas, kad Užsakovas tiesiogiai atsiskaitytų su juo, pateikia prašymą Užsakovui ir inicijuoja Trišalės sutarties tarp jo, Užsakovo ir Rangovo sudarymą. Trišalė sutartis turi būti sudaryta ne vėliau kaip iki pirmojo Užsakovo atsiskaitymo su Subrangovu. Šioje Sutartyje nurodoma Rangovo teisė prieštarauti nepagrįstiems mokėjimams, atsižvelgiant į Pirkimo dokumentuose ir subrangos sutartyje nustatytus reikalavimus.
     2. Subrangovas, prieš pateikdamas sąskaitą faktūrą Užsakovui, turi ją suderinti su Rangovu. Suderinimas laikomas tinkamu, kai Subrangovo išrašytą sąskaitą faktūrą raštu patvirtina atsakingas Rangovo atstovas, kuris yra nurodytas Trišalėje sutartyje. Užsakovo atlikti mokėjimai Subrangovui pagal jo pateiktas sąskaitas faktūras atitinkamai mažina sumą, kurią Užsakovas turi sumokėti Rangovui pagal Sutarties sąlygas ir tvarką. Rangovas, išrašydamas ir pateikdamas sąskaitas faktūras Užsakovui, atitinkamai į jas neįtraukia Subrangovo tiesiogiai Užsakovui pateiktų ir Rangovo patvirtintų sąskaitų faktūrų sumų.
     3. Tiesioginis atsiskaitymas su Subrangovu neatleidžia Rangovo nuo jo prisiimtų įsipareigojimų pagal sudarytą Sutartį. Nepaisant nustatyto galimo tiesioginio atsiskaitymo su Subrangovu, Rangovui Sutartimi numatytos teisės, pareigos ir kiti įsipareigojimai nepereina Subrangovui.
     4. Atsiskaitymas su Subrangovu vykdomas per 30 (trisdešimt) kalendorinių dienų nuo atitinkamos sąskaitos faktūros pateikimo Užsakovui. Šiame punkte nurodyti mokėjimų terminai, susieti su finansavimu, gaunamu iš trečiųjų šalių, gali būti pratęsti, tačiau bet kokiu atveju šie terminai negali viršyti 60 (šešiasdešimt) kalendorinių dienų. Nurodytu atveju ilgesnio apmokėjimo termino taikymo galimybę Užsakovas įgyja tik tuo atveju, jei jis Subrangovui pateikia įrodymus, patvirtinančius apie finansavimo iš trečiųjų šalių vėlavimą.
     5. Atsiskaitymai su Subrangovu atliekami Trišalėje sutartyje nustatyta tvarka, atsižvelgiant į Sutartyje nustatytą kainodarą. Atsiskaitymai su Subrangovu atliekami Trišalėje sutartyje nustatyta kaina, bet ne didesne, nei nustatyta Sutartyje.
     6. Jei dėl tiesioginio atsiskaitymo su Subrangovu faktiškai nesutampa Rangovo ir Subrangovo nurodyti faktiniai kiekiai / apimtys / mokėtinos sumos, rizika prieš Užsakovą tenka Rangovui ir neatitikimai pašalinami Rangovo sąskaita.
  10. Sąskaita faktūra rengiama vadovaujantis Lietuvos Respublikos pridėtinės vertės mokesčio įstatymo ir jo įgyvendinamųjų teisės aktų nuostatomis.
  11. Jei faktiškai atliktų mėnesio Darbų apimtis nesutampa su Grafike numatyta mėnesio Darbų apimtimi, visi reikalaujami dokumentai įforminami bei mokėjimai atliekami vadovaujantis faktiškai atliktų Darbų apimtimis, o Grafikas atitinkamai koreguojamas Susitarimu.
  12. Vykdant Sutartį, visi Sutarties mokėjimų dokumentai (sąskaitos faktūros, įskaitant Atliktų darbų aktus, Darbų perdavimo - priėmimo aktus) teikiami tik elektroniniu būdu. Elektroninės sąskaitos faktūros, atitinkančios Europos elektroninių sąskaitų faktūrų standartą, kurio nuoroda paskelbta 2017 m. spalio 16 d. Komisijos įgyvendinimo sprendime (ES) 2017/1870 dėl nuorodos į Europos elektroninių sąskaitų faktūrų standartą ir sintaksių sąrašo paskelbimo pagal Europos Parlamento ir Tarybos direktyvą 2014/55/ES (OL 2017 L 266, p. 19) (toliau – **Europos elektroninių sąskaitų faktūrų standartas**), teikiamos Rangovo pasirinktomis priemonėmis. Europos elektroninių sąskaitų faktūrų standarto neatitinkančios elektroninės sąskaitos faktūros gali būti teikiamos tik naudojantis informacinės sistemos „E. sąskaita" priemonėmis. Perkančioji organizacija elektronines sąskaitas faktūras priima ir apdoroja naudodamasi informacinės sistemos „E. sąskaita" priemonėmis, išskyrus Viešųjų pirkimų įstatymo 22 straipsnio 12 dalyje nustatytus atvejus.

1. **GARANTINIAI ĮSIPAREIGOJIMAI** 
   1. Rangovas garantuoja, kad Statybos užbaigimo metu ir per Garantinį terminą Darbai ir jų rezultatas atitiks Pastato projekte numatytas savybes ir rodiklius bei Įstatymų reikalavimus, jie bus atlikti be klaidų, kurios panaikintų ar sumažintų atliktų Darbų vertę ar trukdytų naudojimui pagal paskirtį. Rangovas neatsako už Defektus, jei įrodo, kad šie Defektai atsirado dėl Darbų normalaus susidėvėjimo, jų netinkamo naudojimo ar priežiūros arba Projektuotojo, Pastato projekto ekspertizės rangovo, Techninio prižiūrėtojo, Užsakovo arba trečiųjų asmenų kaltės, su sąlyga, kad nėra Rangovo kaltės dėl tokių Defektų.
   2. Atliktiems Darbams (įskaitant panaudotus statybos produktus) taikomi Lietuvos Respublikos civilinio kodekso 6.698 straipsnyje nustatyti garantiniai terminai. Objekte panaudotiems įrenginiams taikomi šių įrenginių gamintojų suteikti, tačiau ne trumpesni kaip 2 (du) metai po Statybos užbaigimo, garantiniai terminai. Jei Tiekėjo pasiūlyme Pirkime nurodyta ilgesnė / papildoma garantinio termino trukmė, t. y. jei garantinio termino trukmė yra ekonominio naudingumo kriterijus, tuomet atitinkamai atliktiems Darbams ir/ar panaudotiems įrenginiams taikytina ilgesnė, Tiekėjo nurodyta Pasiūlyme garantinio termino trukmė.
   3. Užsakovas, per Garantinį terminą nustatęs Defektus, privalo per 30 (trisdešimt) kalendorinių dienų apie juos panešti Rangovui. Rangovas privalo pašalinti Defektus, už kuriuos Rangovas atsako, arba Įstatymų ar Sutarties neatitinkančius Darbus pakeisti tinkamais Darbais per Užsakovo nustatytus protingus, technologiškai pagrįstus terminus ir abiem atvejais atlyginti Užsakovui Defektų sąlygotą žalą. Defektai, apsunkinantys Pastato eksploatavimą, privalo būti pašalinami nedelsiant, ne ilgiau kaip per 10 (dešimt) kalendorinių dienų, jei Šalys nesusitaria kitaip. Sutaisytoje Darbų dalyje pakartotinai nustačius Defektų, Rangovas privalo perdaryti tokią Darbų dalį iš naujo arba pakeisti nauja kokybiška dalimi, nebent Užsakovas raštu pritartų pagrįstam Rangovo pasiūlymui, kad tokią Darbų dalį derėtų dar kartą taisyti.
   4. Jeigu Rangovas atsisako pašalinti arba nepašalina Defektų ir jų sąlygotos žalos per Užsakovo nustatytus protingus, technologiškai pagrįstus terminus, Užsakovas turi teisę:
      1. pašalinti Defektus pats arba pasamdydamas trečiuosius asmenis, iš anksto apie tai informuodamas Rangovą, ir pareikalauti Rangovo atlyginti Defektų ir žalos įvertinimo bei šalinimo išlaidas, taip pat sumokėti netesybas bei atlyginti nepašalintą Defektų sąlygotą žalą tiek, kiek jos nepadengia sumokėtos netesybos; arba
      2. suteikti papildomą terminą Rangovui Defektų pašalinimui.
2. **UŽTIKRINIMAI IR DRAUDIMAI**
   1. Rangovas per 10 (dešimt) darbo dienų nuo Sutarties pasirašymo dienos privalo pateikti Sutarties įvykdymo užtikrinimą, kurio vertė ne mažesnė kaip [5 % (penki procentai) / 6 % (šeši procentai) / 7 % (septyni procentai) / 8 % (aštuoni procentai) / 9 % (devyni procentai) /10 % (dešimt procentų] nuo Pradinės Sutarties vertės be PVM. Užtikrinimas turi būti besąlyginis ir neatšaukiamas ir galioti iki visiško Rangovo įsipareigojimų Užsakovui įvykdymo iki bus pateiktas reikalavimus atitinkantis Garantinių įsipareigojimų įvykdymo užtikrinimas – pirmo pareikalavimo Užsakovo naudai išduota Lietuvoje ar užsienyje registruoto banko garantija / draudimo bendrovės laidavimo draudimas] / mokėjimas į Užsakovo sąskaitą (suma ne mažesnė kaip [5 % (penki procentai) / 6 % (šeši procentai) / 7 % (septyni procentai) / 8 % (aštuoni procentai) / 9 % (devyni procentai) /10 % (dešimt procentų] nuo Pradinės Sutarties vertės be PVM), tačiau ne trumpiau kaip iki 30 (trisdešimtos) kalendorinės dienos po Sutartyje numatyto vėliausio Rangovo sutartinių įsipareigojimų vykdymo termino pabaigos. Kai Sutarties trukmė ilgesnė nei vieneri metai, Rangovas gali pateikti dalinį tokios pat vertės Sutarties įvykdymo užtikrinimą, ne trumpesniam nei metų laikotarpiui. Tokiu atveju, naują Sutarties įvykdymo užtikrinimą Rangovas privalo pateikti ne vėliau nei pasibaigia anksčiau pateikto Sutarties įvykdymo užtikrinimo galiojimas. Šalims raštiškai sutarus atlikti Papildomų darbų, Rangovas per 10 (dešimt) darbo dienų nuo Susitarimo pasirašymo dienos privalo pateikti Užsakovui šių Papildomų darbų įvykdymo užtikrinimą, kurio vertė ne mažesnė kaip [5 % (penki procentai) / 6 % (šeši procentai) / 7 % (septyni procentai) / 8 % (aštuoni procentai) / 9 % (devyni procentai) /10 % (dešimt procentų] nuo Papildomų darbų vertės be PVM. Teikiant draudimo bendrovės laidavimo draudimo raštą, kartu turi būti pateikiamas draudimo bendrovės išduotas draudimo polisas ir jo apmokėjimą patvirtinantis dokumentas.
   2. Jei Užsakovas pasinaudoja Sutarties įvykdymo užtikrinimu arba baigiasi jo galiojimo laikas, Rangovas privalo per 10 (dešimt) darbo dienų pateikti naują Sutarties įvykdymo užtikrinimą ne mažesnei kaip nurodyta Sutarties 7.1 punkte sumai. Rangovui neįvykdžius šio reikalavimo, Užsakovas turi teisę sulaikyti atitinkamą sumą iš artimiausių mokėjimų Rangovui iki visiško Rangovo įsipareigojimų Užsakovui įvykdymo, iki bus pateiktas Garantinių įsipareigojimų įvykdymo užtikrinimas.
   3. Jeigu Darbai buvo sustabdyti Susitarimu, ir Darbų vykdymas atnaujinamas, Sutarties įvykdymo užtikrinimo dokumento galiojimas turi būti pratęsiamas ir turi galioti, kaip numatyta Sutarties 7.1 punkte, iki bus pateiktas Garantinių įsipareigojimų įvykdymo užtikrinimas. Rangovas per 10 (dešimt) darbo dienų nuo šio Šalių Susitarimo pasirašymo dienos privalo pateikti Sutarties įvykdymą užtikrinimą.
   4. Rangovas per 5 (penkias) darbo dienas nuo Sutarties pasirašymo dienos privalomai apdraudžia statybos laikotarpiui visus Sutartyje numatytus Darbus pilna atstatomąja verte nuo visų galimų rizikų Užsakovo naudai Įstatymuose nustatyta tvarka ir įteikia galiojantį draudimo polisą bei jo apmokėjimą patvirtinantį dokumentą Užsakovui.
   5. Rangovas per 10 (dešimt) darbo dienų nuo visų Darbų atlikimo pabaigos privalo pateikti Užsakovui garantinių įsipareigojimų įvykdymo užtikrinimą – pirmo pareikalavimo Užsakovo naudai išduotą Lietuvoje ar užsienyje registruoto banko garantiją / draudimo bendrovės laidavimo draudimo raštą. Užtikrinimo suma – [5 %] (penki procentai) nuo Sutarties kainos su PVM. Užtikrinimas turi būti besąlyginis ir neatšaukiamas, pirmo pareikalavimo ir turi įsigalioti nuo Darbų perdavimo-priėmimo akto sudarymo dienos ir galioti ne trumpiau nei 3 (tris) metus ir 1 (vieną) mėnesį, skaičiuojant nuo Statybos užbaigimo akto pasirašymo dienos. Užtikrinime turi būti nurodytas garanto ar draudiko įsipareigojimas sumokėti Užsakovui jo reikalaujamą sumą, jeigu Užsakovas pateikia mokėjimo reikalavimą ir jame nurodo: (i) kad Rangovas pažeidė savo įsipareigojimą ištaisyti Defektą (-us) ar žalą, už kuriuos jis yra atsakingas pagal Sutartį, arba tinkamai neįvykdė kito garantinio įsipareigojimo pagal Sutartį, įskaitant atvejus, kai Rangovas yra nemokus, jo atžvilgiu yra pradėtos bankroto procedūros arba Rangovas likviduotas dėl bankroto, ir (ii) tokio Defekto (-ų), žalos ar kitokio Rangovo įsipareigojimo (-ų) pagal Sutartį pažeidimo pobūdį. Teikiant draudimo bendrovės laidavimo draudimo raštą, kartu turi būti pateikiamas draudimo bendrovės išduotas draudimo polisas ir jo apmokėjimą patvirtinantis dokumentas. Rangovui nepateikus šiame punkte aprašyta tvarka garantijos ar laidavimo, Užsakovas sulaiko iš Rangovui mokėtinų sumų atitinkamo dydžio mokėjimą, kuriuo užtikrinamas Rangovo garantinių įsipareigojimų vykdymas, iki tol, kol Rangovas pateiks atitinkamą užtikrinimo dokumentą arba, jei tokio dokumento nepateikia, 3 (tris) metus ir 1 (vieną) mėnesį, skaičiuojant nuo Statybos užbaigimo akto pasirašymo dienos.
   6. Jei Lietuvoje ar užsienyje registruoto banko garantiją ar draudimo bendrovės laidavimo draudimo raštą išdavęs juridinis asmuo negali įvykdyti savo įsipareigojimų, Rangovas per 10 (dešimt) darbo dienų turi pateikti naują Sutarties įvykdymo užtikrinimą tomis pačiomis sąlygomis kaip ir ankstesnysis.
   7. Rangovas privalo likus ne vėliau nei 7 dienoms iki Darbų pradžios dienos pateikti Užsakovui Darbų ir Rangovo civilinės atsakomybės draudimo sutartį sudarančių dokumentų kopijas ir sutarties įsigaliojimo faktą patvirtinančius dokumentus. Darbų draudimo apsaugos galiojimo laikotarpis turi būti nuo Darbų pradžios iki Darbų perdavimo-priėmimo akto, sudaryto užbaigus visus Darbus, sudarymo dienos. Darbų draudimo suma – Objekto atkuriamoji vertė, besąlyginė išskaita – ne didesnė nei Statinio statybos, rekonstravimo, remonto, atnaujinimo (modernizavimo), griovimo ar kultūros paveldo statinio tvarkomųjų statybos darbų ir civilinės atsakomybės privalomojo draudimo taisyklėse, galiojusiose pasiūlymų pateikimo Pirkime dieną, (toliau – **Statybos darbų draudimo taisyklėse**) nurodytoji maksimali besąlyginė išskaita. Civilinės atsakomybės draudimo apsaugos galiojimo laikotarpis turi prasidėti nuo Darbų pradžios bei negali būti trumpesnis nei dveji metai nuo Darbų perdavimo-priėmimo akto, sudaryto užbaigus visus Darbus, sudarymo dienos. Civilinės atsakomybės draudimo suma vienam draudžiamajam įvykiui turi būti ne mažesnė kaip [\_\_\_\_\_\_\_\_\_\_ (\_\_\_\_\_\_\_)] (minimali Statybos darbų draudimo taisyklėse nurodyta civilinės atsakomybės draudimo suma vienam įvykiui – 43 400 EUR), o besąlyginė išskaita – ne didesnė nei Statybos darbų draudimo taisyklėse nurodytoji maksimali besąlyginė išskaita.
3. **ŠALIŲ TEISĖS IR PAREIGOS**
   1. **Užsakovas turi teisę:**
      1. kontroliuoti ir prižiūrėti, ar atliekamų Darbų atlikimo eiga, kiekis, kaina, naudojamų statybos produktų bei įrenginių kokybė atitinka Techninėje specifikacijoje nustatytus reikalavimus, Pastato projektą, Rangovo parengtus Darbų kiekių žiniaraščius, Atliktų darbų aktus, sąskaitas faktūras, Užsakovo pateiktų statybos produktų ar įrenginių naudojimą. Pastabas dėl vykdomų Darbų gali pateikti Projekto vykdymo prižiūrėtojas, Techninis prižiūrėtojas raštu ir/ar įrašais statybos darbų žurnale ir Užsakovas;
      2. reikalauti, kad Rangovas Darbus vykdytų pagal Pastato projektą ir laikydamasis Įstatymuose bei Techninėje specifikacijoje nustatytų reikalavimų. Jeigu Rangovas nukrypsta nuo Pastato projekto, Grafiko, nesilaiko Įstatymų, Techninės specifikacijos reikalavimų ir (ar) statybos Darbų vykdymo protokoluose nurodytų ir Rangovo prisiimtų įsipareigojimų, Užsakovas turi teisę raštu reikalauti šalinti Defektus, nepriimti nekokybiškai atliktų Darbų ir nemokėti už netinkamai atliktus Darbus iki nustatytų Defektų pašalinimo arba pašalinti trūkumus trečiųjų asmenų pagalba Rangovo sąskaita;
      3. duoti nurodymus Rangovui ir reikalauti jų vykdymo, jei statybos eigoje atsiliekama nuo Grafiko ar pažeidžiamos Sutarties sąlygos;
      4. reikalauti, kad Rangovas savo sąskaita pašalintų Defektus, atsiradusius per Garantinį termeną;
      5. informuoti Rangovą apie Atsisakomus darbus. Tuo atveju, jei Užsakovas informuoja Rangovą apie Atsisakomus darbus po to, kai Rangovas juos faktiškai yra pradėjęs vykdyti, Užsakovas privalo sumokėti Rangovui už tinkamai Rangovo atliktą Atsisakomų darbų dalį, įvykdytą iki pranešimo apie Atsisakomus darbus išsiuntimo Rangovui dienos.
      6. reikalauti iš Rangovo pakeisti specialistus, kurie, Užsakovo įsitikinimu, yra nekompetentingi vykdyti nustatytas pareigas. Jei keičiamas specialistas, kuris buvo nurodytas Rangovo pasiūlyme Pirkime, Užsakovui sutikus su specialisto pakeitimu bei naujojo specialisto kandidatūra, Užsakovas kartu su Rangovu raštu sudaro Susitarimą dėl specialisto pakeitimo, kurį pasirašo abi Sutarties šalys.
      7. naudotis kitomis Sutartyje ir Įstatymuose numatytomis užsakovo teisėmis.
   2. **Užsakovas įsipareigoja:**
      1. per 10 (dešimt) darbo dienų po rašytinio Rangovo prašymo gavimo pateikti pastarajam visus sutikimus, įgaliojimus ir (ar) kitus reikalingus leidimus bei dokumentus, kad Rangovas galėtų veikti kaip Užsakovo įgaliotas asmuo visose Valdžios institucijose ta apimtimi, kiek tai susiję su visais Darbais;
      2. pateikti statybos Darbams vykdyti reikalingus dokumentus, kuriuos pagal Įstatymus Užsakovas privalo pateikti Rangovui, ir šių dokumentų Rangovas raštu pareikalavo iš Užsakovo. Tuo atveju, jeigu Rangovui bus reikalingi kiti, Sutartyje nenurodyti dokumentai, jis įsipareigoja apie tai įspėti Užsakovą ne vėliau kaip prieš 5 (penkias) darbo dienas, raštu nurodydamas konkrečiai kokių dokumentų jam reikia ir kokia forma jie turėtų būti pateikti;
      3. Rangovui ir (ar) kitoms suinteresuotoms Šalims nustačius klaidas Pastato projekte ir kituose Užsakovo pateiktuose dokumentuose, arba atidengus Pastato konstrukcijas paaiškėjus būtinybei vykdyti Papildomus darbus, kurių atlikimui reikalingas projektavimas, organizuoti Pastato projekto ir kitų Užsakovo pateiktų dokumentų ištaisymą arba užsakyti papildomus Pastato projekto dokumentus savo lėšomis;
      4. sumokėti Rangovui už tinkamai atliktus bei nustatyta tvarka priimtus Darbus Sutartyje numatytais terminais ir tvarka;
      5. per [skaičius] dienas nuo Sutarties įsigaliojimo dienos perduoti Rangovui statybvietę,\_užtikrinti Rangovui galimybę patekti į statybvietę ir kitas Darbų atlikimo vietas iki Sutarties galiojimo pabaigos. Atsižvelgiant į tai, kad Darbai vykdomi veikiančiame Pastate, Darbų atlikimo zonos, eiliškumas ir Darbų vykdymo laikas Šalių derinamas taip, kad vykdomi Darbai turėtų kuo mažesnę įtaką Užsakovo personalo ir Pastato naudotojų veiklai Pastate;
      6. nedelsiant spręsti tarp Rangovo ir Pastato naudotojų kylančias problemas, klausimus;
      7. Sutartyje nustatytomis sąlygomis priimti iš Rangovo tinkamai atliktus Darbus;
      8. turi per 3 (tris) darbo dienas nuo informacijos apie Rangovo pasitelktus (pakeistus) Subrangovus gavimo dienos raštu informuoti šiuos Subrangovus dėl galimybės tiesiogiai atsiskaityti su jais;
      9. vykdyti kitas Įstatymuose numatytas užsakovo prievoles.
   3. **Rangovas turi teisę:**
      1. Sutarties vykdymui pasitelkti šiuos ūkio subjektus:

1 lentelė

|  |  |
| --- | --- |
| **Ūkio subjektai, kurių pajėgumais remiamasi remiasi Rangovas** | |
| **Įmonės pavadinimas / fizinio asmens (vadovo) vardas, pavardė** | **Įmonės kodas / kvalifikacijos atestato ar teisės pripažinimo dokumento Nr. / fizinio asmens atestato Nr.** |
| [....] | [....] |
| [....] | [....] |
| [....] | [....] |

2 lentelė

|  |  |
| --- | --- |
| **Ūkio subjektai, kurių pajėgumais nesiremia Rangovas (jei pasiūlyme buvo prašoma juos išviešinti)** | |
| **Įmonės pavadinimas / fizinio asmens (vadovo) vardas, pavardė** | **Įmonės kodas / kvalifikacijos atestato ar teisės pripažinimo dokumento Nr. / fizinio asmens atestato Nr.** |
| [....] | [....] |
| [....] | [....] |
| [....] | [....] |

* + 1. reikalauti priimti tinkamai atliktus Darbus;
    2. gauti Užsakovo apmokėjimą už įvykdytus Darbus su sąlyga, kad Rangovas tinkamai vykdo šią Sutartį;
    3. keisti Rangovo pasiūlyme Pirkime nurodytą specialistą esant vienai iš nurodytų sąlygų: darbuotojo liga, atleidimas / išėjimas iš darbo, nelaimingas atsitikimas, kitos svarbios ir pagrįstos priežastys. Tokiu atveju keitimas galimas į kitą specialistą (Sutarties priedas Nr. 5), kuris buvo nurodytas Pirkime ir įvertintas kaip atitinkantis reikalavimus. Kai Sutarties priedo Nr. 5 specialistų sąraše nėra kito specialisto į kurį būtų galima pakeisti, Užsakovui raštu sutikus, galima pasitelkti naują reikalavimus atitinkantį specialistą. Jei keičiamas specialistas, už kurį Užsakovas, vertindamas Rangovo pasiūlymą Pirkime, suteikė papildomus ekonominio naudingumo balus, Rangovas gali siūlyti tik tokį specialistą, kurio kvalifikacija būtų ne žemesnė nei specialisto, kuris keičiamas (jei taikoma);
    4. naudotis kitomis Sutartyje ir Įstatymuose numatytomis rangovo teisėmis.
  1. **Rangovas įsipareigoja:**
     1. užtikrinti, kad Rangovas, Rangovo personalas, ir bet kurie kiti asmenys, veikiantys jo vardu, atitinka Įstatymuose numatytus ir Darbų vykdymui privalomus kvalifikacinius reikalavimus, yra gavę ir turi galiojančius visus būtinus leidimus, atestatus, kvalifikacijos atestacijos pažymėjimus ar kitokius dokumentus, leidžiančius užsiimti šioje Sutartyje nustatyta veikla;
     2. savarankiškai apsirūpinti materialiniais ištekliais, reikalingais Sutartyje numatytiems Darbams atlikti. Darbų vykdymui naudoti tik naujus ir Įstatymų reikalavimus atitinkančius bei tai įrodančius techninius dokumentus (eksploatacinių savybių deklaracijas, atitikties deklaracijas ir kt.) turinčius statybos produktus bei įrenginius, atitinkančius Techninėje specifikacijoje bei Projekte jiems nustatytus reikalavimus, garantuoti tinkamą statybos produktų ir įrenginių priėmimą bei patikrinimą, tikrinti jų atitikties dokumentus ir teikti juos Techniniam prižiūrėtojui, organizuoti jų sandėliavimą, apsaugą (nuo vagystės bei sugadinimo, įskaitant meteorologinių sąlygų poveikį) ir taupų naudojimą;
     3. sudarius Sutartį, tačiau ne vėliau negu ji pradedama vykdyti, pranešti tuo metu žinomų Subrangovų pavadinimus, kontaktinius duomenis ir jų atstovus. Užsakovas taip pat reikalauja, kad Rangovas informuotų apie minėtos informacijos pasikeitimus visu Sutarties vykdymo metu, taip pat apie naujus Subrangovus, kuriuos jis ketina pasitelkti vėliau;
     4. prieš 3 (tris) darbo dienas iki Darbų pradžios įsakymu ar kitu tvarkomuoju dokumentu, įstatymų nustatyta tvarka paskirti kvalifikuotą statinio statybos vadovą (Rangovo nurodytą Pirkime) ir atestuotą asmenį, atsakingą už elektros ūkį ir darbų saugą. Esant poreikiui, skirti saugos ir sveikatos koordinatorių;
     5. informuoti Užsakovą apie pastebėtas Pastato projekto klaidas, netikslumus, trūkumus bei neatitiktis faktinei situacijai, bet kokias esamas ar numatomas kliūtis, kitas aplinkybes, keliančias grėsmę atliekamų Darbų terminų laikymuisi, tinkamumui, kitų Rangovo sutartinių įsipareigojimų tinkamam įvykdymui, imperatyvių reikalavimų laikymuisi, Darbų vykdymo trukdžius ir pan. ne vėliau kaip per 3 (tris) darbo dienas nuo šių aplinkybių sužinojimo / paaiškėjimo arba turėjimo sužinoti (priklausomai nuo to, kas įvyks anksčiau). Rangovo pranešime turi būti nurodytos konkrečios aplinkybės, Darbų vėlavimo, jei toks numatomas, priežastys bei priemonės, kurių Rangovas imsis siekdamas tinkamai įvykdyti Sutartį. Praleidęs šiame punkte nurodytą informavimo terminą, Rangovas praranda teisę remtis šiomis aplinkybėmis (apie kurias nebuvo Užsakovui tinkamai pranešta) ir/ar reikalauti atlyginti Rangovo išlaidas, arba pateisinti Rangovo neatitinkančius Sutarties reikalavimų veiksmus ir/ar Sutarties sąlygų nesilaikymą tiek laiko, kiek truko šiame punkte aprašyto Rangovo įsipareigojimo įvykdymo vėlavimas;
     6. inicijuoti projektinių sprendimų keitimą, papildymą ir taisymą tik gavus Užsakovo raštišką sutikimą, o Grafiką keisti – Šalims pasirašant Susitarimus;
     7. teikti Užsakovui nemokamas konsultacijas ir siūlyti sprendinius, kurių pagrindu galėtų būti pašalinti bet kokie Pastato projekto defektai ir (arba) statinio statybos trūkumai;
     8. savo jėgomis bei sąskaita, gavus iš Užsakovo atitinkamus leidimus ir (ar) įgaliojimus, atlikti visus Darbų suderinimus su Valdžios institucijomis, kitais asmenimis. Šalys aiškiai susitaria, kad visus Darbų atlikimo derinimo klausimus Rangovas privalo išspręsti savarankiškai jam Užsakovo suteikiamų įgaliojimų ribose;
     9. vykdyti Darbus pagal Pastato projektą, Techninės specifikacijos ir Įstatymų reikalavimus. Garantuoti, kad Darbų priėmimo metu Darbai atitiks Sutartyje bei Pastato projekte nustatytas savybes, Įstatymų reikalavimus, bus atlikti be klaidų, kurios panaikintų arba sumažintų jų vertę arba tinkamumą Pastato projekte numatytam panaudojimui;
     10. laiku ir tinkamai informuoti Užsakovą apie atliktus Darbus bei numatomą jų perdavimo datą,, pateikti Užsakovui Atliktų darbų aktus ir Darbų perdavimo-priėmimo aktą, išrašyti sąskaitas faktūras, kitą normatyvinių statybos techninių dokumentų nurodytą Darbų atlikimo dokumentaciją. Užsakovui paprašius papildomos informacijos, per 3 (tris) darbo dienas raštu pranešti apie darbų eigą bei rezultatus, pateikti kitą su Pastato projekto vykdymu susijusią informaciją;
     11. sudaryti sąlygas Užsakovo atstovams, Techniniam prižiūrėtojui, Projekto vykdymo prižiūrėtojui bei Valdžios institucijų atstovams lankytis Objekte bei susipažinti su visa Darbų dokumentacija;
     12. garantuoti saugų darbą, priešgaisrinę ir aplinkos apsaugą bei darbo higieną statybos teritorijoje, savo darbo zonose, taip pat gretimos aplinkos apsaugą ir Pastate ir/ar greta statybos teritorijos gyvenančių, dirbančių, poilsiaujančių ir judančių žmonių apsaugą nuo atliekamų Darbų sukeliamų pavojų. Rangovas užtikrina, kad jo pasamdyti darbuotojai ir / arba tretieji asmenys, už kuriuos atsakingas Rangovas, Darbų atlikimo metu nebūtų apsvaigę nuo alkoholio, narkotinių, toksinių ir (arba) psichotropinių medžiagų;
     13. saugoti atliktus Darbus ir reikmenis nuo sugadinimo ir vagystės, nuo meteorologinių sąlygų poveikio iki galutinio Objekto perdavimo Užsakovui dienos. Darbų atsitiktinio žuvimo ar sugadinimo rizika tenka Rangovui iki Darbų užbaigimo pabaigos ir Darbų perdavimo-priėmimo aktų pasirašymo;
     14. savo sąskaita ištaisyti Darbus, kurie ne dėl nuo Užsakovo priklausančių priežasčių yra netinkamai įvykdyti ir neatitinkantys Sutarties sąlygų ir/ar Pastato projekto;
     15. atlikti Darbus tvarkingai, neteršiant teritorijos, kompaktiškai ir su Užsakovu suderintose vietose laikyti statybos produktus bei įrenginius ir statybos atliekas. Statybos atliekas išvežus iš teritorijos, pateikti Užsakovui patvirtinančius dokumentus apie statybinio laužo, grunto išvežimą į tam specialiai skirtas vietas;
     16. esant būtinybei, kartu su Užsakovu suderinti su inžinerinius tinklus eksploatuojančiomis organizacijomis veikiančių inžinerinių tinklų perjungimą;
     17. pagal statybviečių įrengimo reikalavimus savo lėšomis įrengti laikinus Darbų zonų aptvėrimus bei žymėjimus, o baigus Darbus, juos išardyti;
     18. užtikrinti, kad į statybos produktų ir įrenginių saugojimo aikšteles ar Darbų vykdymo zonas nepatektų pašaliniai asmenys;
     19. atlikus Darbus, pagal Pastato projekto reikalavimus sutvarkyti Pastatą, statybvietę ir Darbų vykdymo zonas, kurie buvo perduoti Rangovui sutartiniu laikotarpiu. Išvežti savo statybines atliekas ir statybinį laužą savo sąskaita;
     20. suteikti Darbams Sutartyje nurodytas garantijas;
     21. atsakyti už Subrangovų, jų įgaliotų atstovų ir darbuotojų veiksmus arba neveikimą, atliktus Darbus ir jų kokybę ar padarytą žalą;
     22. savo sąskaita sumokėti už Darbams vykdyti suvartotą elektros energiją, vandenį ir kitas komunalines paslaugas;
     23. visą Sutarties vykdymo laikotarpį Rangovas privalo taikyti aplinkos apsaugos priemones, kurias įsipareigojo taikyti dalyvaudamas Pirkime ir, Užsakovo prašymu per 5 (penkias) darbo dienas privalo pateikti Užsakovui dokumentus, įrodančius minėtų priemonių taikymą. Užsakovui nustačius, kad Rangovas jų nesilaiko, ir/ar Rangovui nustatytu terminu nepateikus taikymą įrodančių dokumentų, už kiekvieną atvejį Rangovui taikoma 1 000 (vieno tūkstančio) eurų už kiekvieną netaikymo dieną bauda;
     24. Užsakovo vardu ir Rangovo sąskaita organizuoti Statybos užbaigimą. Įstatymų nustatyta tvarka atlikti visus veiksmus, kuriuos gali atlikti Užsakovo įgaliotas Rangovas, ir paruošti bei pateikti Statybos užbaigimo komisijai visą reikiama dokumentaciją, vadovaujantis Įstatymų reikalavimais (Įstatymuose ir Pastato projekte nustatytą išpildomąją projektinę dokumentaciją, statybos produktų ir įrenginių eksploatacinių savybių deklaracijas, atitikties deklaracijas, techninius pasus, eksploatavimo instrukcijas ir kitus būtinus techninius dokumentus), dalyvauti Statybos užbaigimo procedūrose. Dalyvauti surašant Statybos užbaigimo aktą, imtis visų priemonių, kurios priklauso nuo Rangovo valios tam, kad būtų pašalinti bet kokie esami ir (arba) potencialūs trūkumai, dėl kurių nebūtų išduotas Statybos užbaigimo aktas ir (arba) kurie būtų nurodyti Statybos užbaigimo akte, Statybos užbaigimo komisijos protokoluose ir (arba) kituose su šiuo procesu susijusiuose dokumentuose;
     25. Užtikrinti, kad:
         1. Sutartį vykdys tik tokią teisę turintys asmenys (ši sąlyga yra esminė Sutarties sąlyga);
         2. Sutarties galiojimo laikotarpį Rangovo kvalifikacija atitiks Pirkime nustatytus reikalavimus ir bus laikomasi aplinkos apsaugos vadybos sistemų standartų (ši sąlyga yra esminė Sutarties sąlyga);
         3. jei vertinant Rangovo pasiūlymą Pirkime už siūlomus specialistus buvo suteikti papildomi ekonominio naudingumo balai, Paslaugas Sutarties vykdymo metu teiks ne žemesnės kvalifikacijos ir ne mažesnę patirtį turintys specialistai nei tie, už kuriuos buvo skirti papildomi ekonominio naudingumo balai (ši sąlyga yra esminė Sutarties sąlyga);
     26. vykdyti visus teisėtus ir neprieštaraujančius Sutarties nuostatoms raštiškus Užsakovo nurodymus;
     27. vykdyti kitas Įstatymuose numatytas rangovo prievoles.
  2. Vykdydamos Sutartį, Šalys privalo maksimaliai bendradarbiauti ir operatyviai keistis informacija, taip pat pateikti viena kitai operatyvius rašytinius pranešimus apie tai, kad atsirado ar egzistuoja bet koks įvykis, sąlyga ar aplinkybė, kuri gali paveikti Sutartį ar sąlygoti jos pažeidimą. Jei Sutarties nuostatose, reglamentuojančiose konkrečias situacijas, nenumatyta kitaip, Šalis, gavusi kitos Šalies paklausimą, pretenziją ar kitą dokumentą, privalo į jį raštu atsakyti ne vėliau kaip per 5 (penkias) darbo dienas. Šalis gali pateikti atsakymą per ilgesnį terminą, jeigu toks terminas yra objektyviai reikalingas ir Šalis apie tai informuoja kitą Šalį, nurodydama priežastis, nedelsiant po to, kai gauna dokumentą arba laišką, bet ne vėliau nei per 2 (dvi) darbo dienas.
  3. Kiekviena iš Šalių Sutarties sudarymo metu arba ne vėliau kaip per 5 (penkias) darbo dienas nuo Sutarties įsigaliojimo dienos, privalo paskirti savo atstovą, atsakingą už Sutarties vykdymą, ir suteikti jam visus įgaliojimus, būtinus Šalies vardu veikti pagal Sutartį, bei nurodyti jų kontaktinius duomenis. Atstovas įgyja teisę Sutarties tikslais veikti Šalies vardu nuo momento, kai Šalis praneša kitai Šaliai apie jo paskirtą atstovą.

1. **ŠALIŲ ATSAKOMYBĖ**
   1. Šalis, nevykdanti ar netinkamai vykdanti Sutartį, privalo atlyginti kitai Šaliai dėl tokio nevykdymo ar netinkamo vykdymo patirtus nuostolius.
   2. Šalių atsakomybė pagal šią Sutartį yra apribota tiesioginiais nuostoliais – nė viena iš Šalių negali būti laikoma atsakinga kitai Šaliai dėl pelno praradimo, dėl nuostolių, kylančių iš sutarties, kurią Šalis sudarė su trečiuoju asmeniu, arba dėl bet kurių kitų netiesioginių nuostolių ar žalos, susijusių su Sutartimi (jeigu Techninėje specifikacijoje nenurodyta kitaip).
   3. Kiekvienos Šalies maksimali bendra atsakomybė pagal šią Sutartį yra papildomai apribota Pradinės Sutarties vertės dydžio suma. Atsakomybės apribojimai pagal Sutartį netaikomi, kai žala padaroma tyčia arba dėl didelio neatsargumo, padaroma neturtinė žala, sužalojama sveikata ar atimama gyvybė, taip pat kai padaroma žala (nuostoliai) tretiesiems asmenims, įskaitant atvejus, jeigu vienos Šalies padarytą žalą tretiesiems asmenims atlygina kita Šalis.
   4. Užsakovas, vėluojantis apmokėti už atliktus Darbus be pateisinamos priežasties, moka Rangovui 0,05 (penkias šimtąsias) procento delspinigių už kiekvieną pavėluotą dieną nuo vėluojamos sumokėti sumos.
   5. Rangovas atsako tiek už tarpinių, tiek ir už galutinio Darbų pabaigos termino pažeidimus. Rangovui vėluojant tinkamai atlikti Darbų dalis Grafike numatytais tarpiniais terminais ar juos atlikus nekokybiškai, už kiekvieno Grafike nurodyti tarpinio termino praleidimą Rangovui skaičiuojama bauda – po 300 (tris šimtus) eurų už kiekvieną pradelsimo dieną. Minėta bauda taip pat skaičiuojama, jei Užsakovas pareikalauja ištaisyti nekokybiškai, su trūkumais (defektais) atliktus Darbus, o Rangovas jų neištaiso per Šalių sutartą terminą. Šiame punkte nurodyta priskaičiuota bauda Rangovui grąžinama, jei visus Sutartyje sulygtus Darbus Rangovas pabaigia iki Galutinio Darbų atlikimo termino. Už galutinio Darbų pabaigos termino pažeidimą Rangovas privalo mokėti Užsakovui 0,03 (tris šimtąsias) procento delspinigius už kiekvieną pradelstą dieną nuo Pradinės Sutarties vertės.
   6. Rangovas, per Garantinį terminą vėluodamas pašalinti garantinius Defektus Sutartyje numatytais ar Užsakovo nurodytais terminais, moka Užsakovui 500 (penkių šimtų) eurų dydžio baudą už kiekvieną pradelstą dieną.
   7. Sutartį nutraukus dėl Rangovo padaryto Esminio Sutarties pažeidimo, Rangovas privalo sumokėti Užsakovui 10 (dešimties) procentų Pradinės Sutarties vertės baudą, o taip pat atlyginti Užsakovo patirtus dėl nutraukimo nuostolius tiek, kiek jų nepadengia bauda.
   8. Užsakovas turi teisę negrąžinti Rangovo Sutarties įvykdymo užtikrinimo ir/ar pareikalauti sumokėti Sutarties įvykdymo užtikrinime nurodytą visą ar dalį sumos šiais atvejais:
      1. Sutartį nutraukus dėl Rangovo Esminio Sutarties pažeidimo;
      2. Rangovui nutraukus visus ar dalį Sutartyje numatytų Darbų be pateisinamos priežasties;
      3. Rangovui dėl nepateisinamų priežasčių vėluojant atlikti Darbus ar jų dalį ilgiau kaip 30 (trisdešimt) kalendorinių dienų;
      4. Rangovui nepradėjus taisyti Defektų pagal Techninio arba Projekto vykdymo prižiūrėtojų reikalavimus dėl atliktų Darbų kokybės ilgiau negu per 5 (penkias) darbo dienas, o esant pagrįstiems Rangovo argumentams – per technologiškai būtiną laiką.
   9. Rangovui per Sutartyje nustatytą terminą nepateikus tinkamo Sutarties įvykdymą užtikrinančio dokumento (jei Sutarties 7.1 punkte aprašytais atvejais po Sutarties pasirašymo buvo pateiktas dalinis Sutarties įvykdymą užtikrinantis dokumentas arba pateiktinas Papildomų darbų įvykdymo užtikrinimas), Rangovui taikoma 0,03 (tris šimtąsias) procento delspinigių už kiekvieną pavėluotą dieną pateikti Sutarties įvykdymą užtikrinantį dokumentą nuo Pradinės Sutarties vertės.
   10. Sutarties nutraukimas nepanaikina teisės reikalauti netesybų bei atlyginti nuostolius, atsirandančius dėl įsipareigojimų nevykdymo pagal Sutartį.
   11. Netesybų už vėlavimą ar pareigų pagal Sutartį pažeidimą sumokėjimas neatleidžia Šalies nuo Sutartyje numatytų jos pareigų vykdymo. Sutartyje nurodytos netesybos taikomos kaip savalaikio Šalių įsipareigojimų įvykdymo užtikrinimas ir minimali teisių gynimo priemonė Šaliai patyrus nuostolių dėl Sutarties pažeidimų, kad tai Šaliai nereikėtų įrodinėti tų nuostolių sumos. Sutartį pažeidusi Šalis privalo atlyginti kitai Šaliai jos patirtus nuostolius ir žalą tiek, kiek jų nepadengia sumokėtos netesybos.
   12. Užsakovas turi teisę sumas, gautinas iš Rangovo, išskaityti iš mokėjimų Rangovui pagal Sutartį (vienašališkai daryti įskaitymus).

1. **SUTARTIES PAKEITIMAI IR PATAISYMAI, SUBRANGOVŲ KEITIMAS**
   1. Sutartis jos galiojimo laikotarpiu, neatliekant naujos pirkimo procedūros, gali būti keičiama joje nustatytomis sąlygomis ir tvarka:
      1. Darbų atlikimo terminai gali būti keičiami vadovaujantis Sutarties 4 skyriuje nustatytomis sąlygomis ir tvarka bei 10.1.4 punktu;
      2. Sutarties kaina ir Pradinės Sutarties vertė gali būti keičiama Sutarties 3 skyriuje nustatytomis sąlygomis ir tvarka;
      3. kitais Sutartyje numatytais atvejais ir tvarka;
      4. Viešųjų pirkimų įstatyme nustatytomis sąlygomis ir tvarka, jeigu Sutarties sąlygų keitimas nenumatytas Sutartyje.
   2. Rangovas turi teisę vykdyti Papildomus darbus arba nevykdyti Atsisakomų darbų tik po to, kai Šalys dėl jų sudaro Susitarimą.
   3. Sutarties vykdymo metu Rangovas gali keisti Sutartyje nurodytus ir / ar pasitelkti naujus Subrangovus. Keičiantysis Subrangovas, kuriuo Rangovas rėmėsi kvalifikacijai atitikti, turi neturėti pašalinimo pagrindų bei atitikti Pirkimo dokumentuose nustatytus kvalifikacinius reikalavimus, kurių atitikčiai ankstesnysis Subrangovas buvo pasitelktas. Apie keičiamus ir / ar naujai pasitelkiamus Subrangovus, kuriais Rangovas rėmėsi kvalifikacijai atitikti, Rangovas turi informuoti Užsakovą raštu nurodant Subrangovo keitimo priežastis ir pateikiant kvalifikaciją (jei informacija apie kvalifikaciją nėra prieinama viešai) bei pašalinimo pagrindų nebuvimą patvirtinančius dokumentus ir gauti Užsakovo rašytinį sutikimą. Užsakovas taip pat reikalauja, kad Rangovas informuotų apie visų Subrangovų (kuriais jis nesirėmė kvalifikacijai atitikti) pakeitimus Sutarties vykdymo metu, taip pat apie naujus Subrangovus, kuriuos jis ketina pasitelkti vėliau. Nustačius Viešųjų pirkimų įstatyme numatytus Rangovo pasitelkto ar planuojamo pasitelkti Subrangovo, kuriuo remiamasi kvalifikacijai atitikti, pašalinimo pagrindus, Užsakovas reikalauja Rangovo per protingą terminą tokį Subrangovą pakeisti kitu.
   4. Jei Užsakovas turi pagrįstų įtarimų, kad Subrangovas nekompetentingas vykdyti nustatytas pareigas, jis gali reikalauti, kad Rangovas surastų kitą Subrangovą, kuris netenkintų Pirkimo sąlygose nurodytų pašalinimo pagrindų ir turėtų kvalifikaciją, atitinkančią Pirkimo dokumentuose nustatytus kvalifikacijos reikalavimus (jei Rangovas rėmėsi Subrangovu kvalifikacijos reikalavimų atitikimui). Užsakovas raštišku prašymu kreipiasi į Rangovą dėl šio Subrangovo pakeitimo, nurodydamas motyvus. Rangovas, gavęs Užsakovo prašymą dėl Rangovo Subrangovo pakeitimo, turi pareigą per protingą terminą, bet ne ilgesnį kaip 14 (keturiolika) kalendorinių dienų, pasiūlyti kitą Subrangovą Sutarties vykdymui bei gauti Užsakovo sutikimą jo paskyrimui. Užsakovui sutikus su Subrangovo pakeitimu, Užsakovas kartu su Rangovu raštu sudaro Susitarimą dėl Subrangovo pakeitimo, kurį pasirašo Šalys.
   5. Visi Sutarties pakeitimai bei juos sąlygojusios aplinkybės įforminami Šalių Susitarimais.
2. **SUTARTIES NUTRAUKIMAS** 
   1. Jeigu Šalis pažeidžia Sutartį arba Įstatymus, kita Šalis turi teisę pareikšti jai rašytinę pretenziją, nurodyti, kokią Sutarties ar Įstatymo nuostatą ir kokiu būdu priešinga Šalis pažeidė, bei nustatyti protingą terminą ištaisyti pažeidimą. Tuo atveju, jeigu Šalis tokioje pretenzijoje įspėja kitą Šalį apie Sutarties nutraukimą, jeigu ši neištaisys pažeidimų, tuomet pretenzijoje turi būti nustatytas ne trumpesnis nei 30 (trisdešimt) kalendorinių dienų terminas pažeidimui ištaisyti. Gavusi pretenziją Šalis privalo nedelsdama, bet ne vėliau nei per 5 (penkias) darbo dienas, atsakyti į pretenziją ir nurodyti, kokių priemonių imsis, siekdama ištaisyti pažeidimą per pretenzijoje nustatytą terminą, arba motyvuotai pasiūlyti kitą pagrįstą terminą. Pretenziją gavusios Šalies pasiūlytasis terminas pakeičia terminą, nurodytą pretenzijoje, tik jeigu kita Šalis jį patvirtina.
   2. Užsakovas ir Rangovas turi teisę, įspėjęs kitą Šalį prieš 10 (dešimt) kalendorinių dienų, vienašališkai (be teismo) nutraukti Sutartį dėl Esminio Sutarties pažeidimo bei kitais šios Sutarties 11.4 – 11.5 punktuose numatytais atvejais. Nutraukus Sutartį dėl Esminio Sutarties pažeidimo, Užsakovas, vadovaudamasis viešuosius pirkimus reglamentuojančių teisės aktų nustatyta tvarka, įtraukia Rangovą į Nepatikimų tiekėjų sąrašą.
   3. Esminiais pažeidimais iš Rangovo pusės bus laikomi šie pažeidimai:
      1. nevykdo Darbų arba vykdo Darbus akivaizdžiai per lėtai, kad spėtų juos užbaigti iki Galutinio Darbų atlikimo termino, ir, gavęs Užsakovo pretenziją dėl vėlavimo, nesiima Darbų paspartinimo priemonių;
      2. pažeidžia tarpinius Darbų terminus ir priskaičiuotų netesybų už vėlavimą suma viršija 20% (dvidešimt procentų) Pradinės Sutarties vertės;
      3. kai Rangovas dėl nuo jo priklausančių priežasčių neužbaigia visų Darbų per 2 mėn. nuo Galutinio Darbų atlikimotermino;
      4. po raštiško Užsakovo įspėjimo Rangovas daugiau nei 1 (vieną) mėnesį nevykdo Darbų kokybės užtikrinimo reikalavimų ar kitų Sutarties sąlygų arba po raštiško Užsakovo įspėjimo jas dar kartą pažeidžia;
      5. nepasiekia / nevykdo minimalių ekonominio naudingumo kriterijų reikšmių ir parametrų ir, gavęs Užsakovo pretenziją, neištaiso pažeidimų per nustatytą terminą;
      6. kai kompetentingų institucijų sprendimu nustatyta, kad šiurkščiai pažeidžiama darbų sauga ar normatyviniai statybos techniniai dokumentai, sukeliant grėsmę Pastatui, statybos proceso dalyviams, trečiųjų asmenų saugumui ar gamtai;
      7. kai Rangovo paskirto statinio statybos vadovo kvalifikacija yra netinkama, ir Užsakovui pareikalavus per Užsakovo nustatytą 5 (penkių) darbo dienų terminą Rangovas nepakeičia netinkamos kvalifikacijos statinio statybos vadovo tinkamos kvalifikacijos statinio statybos vadovu;
      8. Rangovas nepateikia naujo Sutarties įvykdymo užtikrinimo (kai Sutarties įvykdymo užtikrinimas pateiktas ne visam Sutarties galiojimo laikotarpiui) arba Papildomų darbų įvykdymo užtikrinimo;
      9. kai Rangovas ne dėl Užsakovo kaltės per vieną mėnesį nuo tos dienos, kai paaiškėja, kad Subrangovas, kuriuo Rangovas rėmėsi kvalifikacijai atitikti, nekompetentingas vykdyti nustatytas pareigas, į jo vietą nepaskiria kito Subrangovo su ne žemesne kvalifikacija;
      10. kai Rangovas padaro kitą esminės Sutarties sąlygos pažeidimą (žr. Sutarties 8.4.25 punktas);
      11. padaro kitą Sutarties pažeidimą, kuris atitinka esminio sutarties pažeidimo požymius, nurodytus Lietuvos Respublikos civiliniame kodekse, ir, gavęs Užsakovo pretenziją, neištaiso pažeidimo.
   4. Užsakovas turi teisę vienašališkai nutraukti Sutartį, jeigu:
      1. Rangovui iškeliama nemokumo byla arba inicijuotos ar pradėtos likvidavimo procedūros ar sustabdoma Rangovo veikla arba kai Įstatymuose nustatyta tvarka susidaro analogiška situacija ir šios aplinkybės trukdo tinkamai laiku vykdyti Sutartimi prisiimtus įsipareigojimus;
      2. Sutartis buvo pakeista, pažeidžiant Viešųjų pirkimų įstatymo nuostatas, reglamentuojančias sutarties pakeitimo sąlygas ir tvarką;
      3. Rangovas nevykdo Techninio prižiūrėtojo nurodymų (kai Techninis prižiūrėtojas dėl netinkamo Sutarties vykdymo iš Rangovo pusės buvo Rangovui nurodęs įvykdyti savo įsipareigojimus arba ištaisyti netinkamai atliktus Darbus per protingą laikotarpį) ir dėl to Užsakovas iš esmės negauna Darbų rezultato, kokio tikėjosi;
      4. kitais Sutartyje, Civiliniame kodekse ar Viešųjų pirkimų įstatyme numatytais pagrindais.
   5. Rangovas turi teisę vienašališkai nutraukti Sutartį, jeigu:
      1. Užsakovas be pateisinamų priežasčių vėluoja apmokėti daugiau kaip 30 (trisdešimt) (jei mokėjimai susieti su finansavimu gaunamu iš trečių šalių ne daugiau kaip 60 (šešiasdešimt)) kalendorinių dienų nuo Sutartyje nustatytų terminų;
      2. Užsakovas, Rangovo paragintas, be pateisinamų priežasčių neatlieka nuo jo priklausančių veiksmų, dėl ko negalima tęsti Darbų daugiau kaip 30 (trisdešimt) kalendorinių dienų iš eilės;
      3. ilgiau nei 30 (trisdešimt) kalendorinių dienų Užsakovas visiškai nevykdo savo įsipareigojimų pagal Sutartį ir, Rangovo paragintas, jų nepradeda vykdyti.
   6. Jeigu Darbai sustabdomi ilgiau nei 180 (vienas šimtas aštuoniasdešimt) kalendorinių dienų iš eilės, kiekviena Sutarties Šalis gali vienašališkai nutraukti Sutartį, pranešdama apie tai kitai Šaliai raštu Sutartyje nustatyta tvarka.
   7. Užsakovui arba Rangovui vienašališkai nutraukus Sutartį, Rangovas privalo perduoti iki Sutarties nutraukimo datos tinkamai atliktus Darbus, Šalims pasirašant Atliktų darbų aktą ir Darbų perdavimo-priėmimo aktą. Užsakovas privalo apmokėti tik už tinkamai atliktus Darbus, iš mokėtinų sumų išskaičiuojant netesybas ir nuostolius, jeigu Sutartis nutraukiama dėl Rangovo kaltės.
3. **NENUGALIMOS JĖGOS APLINKYBĖS**
   1. Šalis gali būti visiškai ar iš dalies atleidžiama nuo atsakomybės dėl ypatingų ir neišvengiamų aplinkybių – nenugalimos jėgos (*force majeure*), nustatytos ir jas patyrusios Šalies įrodytos pagal Lietuvos Respublikos civilinį kodeksą, jeigu Šalis nedelsiant pranešė kitai Šaliai apie aplinkybes bei jų poveikį įsipareigojimų vykdymui.
   2. Nenugalimos jėgos aplinkybių sąvoka apibrėžiama ir Šalių teisės, pareigos ir atsakomybė esant šioms aplinkybėms reglamentuojamos Lietuvos Respublikos civilinio kodekso 6.212 straipsnyje bei „Atleidimo nuo atsakomybės esant nenugalimos jėgos (*force majeure*) aplinkybėms taisyklėse“ (1996 m. liepos 15 d. Lietuvos Respublikos Vyriausybės nutarimas Nr. 840 „Dėl Atleidimo nuo atsakomybės esant nenugalimos jėgos (force majeure) aplinkybėms taisyklių patvirtinimo“).
   3. Jei kuri nors Sutarties Šalis mano, kad atsirado nenugalimos jėgos (*force majeure*) aplinkybės, dėl kurių ji negali vykdyti savo įsipareigojimų, ji nedelsdama (ne vėliau kaip per 3 (tris) darbo dienas nuo tokių aplinkybių atsiradimo ar sužinojimo apie jų atsiradimą) informuoja apie tai kitą Šalį, pranešdama apie aplinkybių pobūdį, galimą trukmę ir tikėtiną poveikį. Jei Užsakovas raštu nenurodo kitaip, Rangovas toliau vykdo savo įsipareigojimus pagal Sutartį tiek, kiek įmanoma, ir ieško alternatyvių būdų savo įsipareigojimams, kurių vykdyti nenugalimos jėgos (*force majeure*) aplinkybės netrukdo, vykdyti.
   4. Rangovas patvirtina, kad Sutarties sudarymo metu jis nežino apie nenugalimos jėgos aplinkybes (*force majeure*), kurių Sutarties Šalys negali numatyti ar išvengti, nei kaip nors pašalinti ir dėl kurių visiškai ar iš dalies būtų neįmanoma vykdyti Sutartyje nustatytų įsipareigojimų.
   5. Jeigu Sutarties Šalis, kurią paveikė nenugalimos jėgos aplinkybės (*force majeure*), ėmėsi visų pagrįstų atsargos priemonių ir dėjo visas pastangas, kad sumažintų su tuo susijusias išlaidas, panaudojo visas reikiamas priemones, kad ši Sutartis būtų tinkamai įvykdyta, Sutarties Šalies nesugebėjimas įvykdyti Sutartyje numatytų įsipareigojimų nebus traktuojamas kaip Sutarties pažeidimas ar Sutarties įsipareigojimų nevykdymas. Pagrindas atleisti Sutarties Šalį nuo atsakomybės atsiranda nuo nenugalimos jėgos aplinkybių (*force majeure*) atsiradimo momento arba, jeigu apie ją nėra laiku pranešta, nuo pranešimo momento. Laiku nepranešusi apie nenugalimos jėgos aplinkybes (*force majeure*), įsipareigojimų nevykdanti Šalis tampa iš dalies atsakinga už nuostolių, kurių priešingu atveju būtų buvę išvengta, atlyginimą.
   6. Jei nenugalimos jėgos (*force majeure*) aplinkybės trunka ilgiau kaip 180 (vienas šimtas aštuoniasdešimt) kalendorinių dienų, tuomet bet kuri Sutarties Šalis turi teisę nutraukti Sutartį įspėdama apie tai kitą Šalį prieš 30 (trisdešimt) kalendorinių dienų. Jei pasibaigus šiam 30 (trisdešimt) kalendorinių dienų laikotarpiui nenugalimos jėgos (force majeure) aplinkybės vis dar yra, Sutartis nutraukiama ir pagal Sutarties sąlygas Šalys atleidžiamos nuo tolesnio Sutarties vykdymo.
4. **SUTARČIAI TAIKYTINA TEISĖ IR GINČŲ SPRENDIMAS**
   1. Šalys susitaria, kad visi Sutartyje nereglamentuoti klausimai sprendžiami vadovaujantis Lietuvos Respublikos teise.
   2. Visus Užsakovo ir Rangovo ginčus, kylančius iš Sutarties ar su ja susijusius, Šalys sprendžia derybomis. Ginčo pradžia laikoma rašto, pateikto paštu, faksu, elektroniniu paštu ar asmeniškai Sutarties Šalių Sutartyje nurodytais adresais, kuriame išdėstoma ginčo esmė, įteikimo data ir pasiūlomas ginčo sprendimas. Gavusi pasiūlymą ginčą spręsti derybomis, Šalis privalo į jį atsakyti per 10 (dešimt) kalendorinių dienų.
   3. Jei ginčo negalima išspręsti derybomis per maksimalų 20 (dvidešimties) darbo dienų laikotarpį nuo dienos, kai ginčas buvo pateiktas sprendimui, ginčas perduodamas spręsti Lietuvos Respublikos teismui pagal galiojančius Lietuvos Respublikos įstatymus.
5. **SUTARTIES GALIOJIMO SĄLYGOS**
   1. Sutartis įsigalioja pasirašius Sutartį nuo dienos, kai Rangovas pateikia Užsakovui reikalaujamą Sutarties įvykdymo užtikrinimą. Rangovui per 10 (dešimt) darbo dienų nepateikus reikalaujamo Sutarties įvykdymo užtikrinimo, laikoma, kad Rangovas atsisakė sudaryti Sutartį.
   2. Sutartis galioja iki visiško Sutarties šalių įsipareigojimų įvykdymo.
   3. Jeigu kuri nors Sutarties nuostata yra arba tampa dalinai ar pilnai negaliojanti, Šalys privalo kuo skubiau sudaryti Susitarimą ir juo pakeisti negaliojančią nuostatą kita nuostata, kuri, kiek tai yra įmanoma, turėtų tokį patį ekonominį ir teisinį efektą, kokio buvo siekta susitariant dėl negaliojančios Sutarties nuostatos. Tokia negaliojanti nuostata nedaro negaliojančiomis kitų Sutarties nuostatų, jeigu tai nepažeidžia įstatymų ir galima daryti prielaidą, kad Sutartis būtų buvusi teisėtai sudaryta ir neįtraukus nuostatos, kuri yra negaliojanti.
6. **BAIGIAMOSIOS NUOSTATOS**
   1. Sutartis yra vieša. Tačiau Šalys laiko paslaptyje savo kontrahento darbo veiklos principus ir metodus, kuriuos sužinojo vykdant Sutartį, išskyrus atvejus, kai ši informacija yra vieša arba turi būti atskleista Įstatymų numatytais atvejais.
   2. Sutartis sudaryta lietuvių kalba, dviem egzemplioriais, turinčiais vienodą teisinę galią, po vieną kiekvienai Šaliai arba Sutartis pasirašyta naudojantis saugiu elektroniniu parašu, patvirtintu galiojančiu kvalifikuotu sertifikatu.
   3. Šalys susirašinėja lietuvių kalba. Visi Šalių rašytiniai pranešimai ar prašymai, kuriuos Šalis gali pateikti pagal šią Sutartį, bus laikomi galiojančiais ir įteiktais tinkamai, jeigu asmeniškai pateikti kitai Šaliai ir gautas patvirtinimas apie gavimą arba išsiųsti registruotu paštu, faksu, elektroniniu paštu, šioje Sutartyje nurodytais adresais ar fakso numeriais arba kitais adresais ir fakso numeriais, kuriuos, pateikdama pranešimą nurodė Šalis. Jeigu pranešimas yra įteikiamas asmeniškai, arba siunčiamas paštu, ar per kurjerį, jis turi būti įteikiamas pasirašytinai ir laikomas gautu gavimo patvirtinime nurodytą dieną. Jeigu pranešimas siunčiamas el. paštu ar faksu, laikoma, kad gavėjas jį gavo kitą darbo dieną po išsiuntimo. Jeigu pranešimas siunčiamas keliais skirtingais būdais, laikoma, kad gavėjas jį gavo tada, kai jis gavo pirmesnįjį pranešimą.
   4. Jeigu pasikeičia Šalies adresas ir (ar) kiti duomenys, Šalis turi raštu informuoti kitą Šalį ne vėliau kaip per 5 (penkias) darbo dienas nuo bent vieno kontaktinio duomens pasikeitimo.
   5. Šalys viena kitai patvirtinta, kad vykdydamos Sutartį ir jos pagrindu prisiimtus įsipareigojimus, laikosi visų Įstatymų reikalavimų dėl asmens duomenų apsaugos.
   6. Bet kokius mokesčius, kuriais gali būti apmokestinamos sumos, kurias gauna Rangovas arba Užsakovas Sutarties pagrindu, privalės sumokėti atitinkamai pats Rangovas arba Užsakovas.
   7. Rangovo apskaita privalo būti vedama taip, kad būtų galima įvertinti pateiktų apmokėjimui pagal Sutartį sąskaitų faktūrų teisingumą. Visi sąnaudas ir pajamas pagal Sutartį patvirtinantys dokumentai turi būti saugomi 10 (dešimt) metų nuo galutinio mokėjimo pagal Sutartį.
7. **SUTARTIES PRIEDAI**
   1. Prie Sutarties pridedami šie priedai, kurie yra neatskiriama Sutarties dalis. Nustatomas toks dokumentų (jų dalių) pirmumas, t. y. kiekvienas paskesnės eilės dokumentas turi žemesnę teisinę galią nei prieš jį nurodytas dokumentas:
      1. Priedas Nr. 1. Pastato projektas ir statybą leidžiantį dokumentas.
      2. Priedas Nr. 2. Atnaujinimo (modernizavimo) darbų techninė specifikacija.
      3. Priedas Nr. 3. Rangovo pasiūlymas Pirkime.
      4. Priedas Nr. 4. Kalendorinis Darbų vykdymo grafikas.
      5. Priedas Nr. 5. Statinio statybos vadovo, statinio specialiųjų statybos darbų vadovų, paskirtų vykdyti sutartinius Tiekėjo įsipareigojimus, sąrašas.
      6. Priedas Nr. 6. Sutarties įvykdymo užtikrinimo dokumentai.
      7. Priedas Nr. 7. Draudimo polisai.
      8. Priedas Nr. 8. Atliktų darbų akto forma.
8. **SUTARTIES ŠALIŲ REKVIZITAI IR PARAŠAI**

|  |  |  |
| --- | --- | --- |
| **Užsakovas** |  | **Rangovas** |
| Pavadinimas, adresas,  kodas ir PVM mokėtojo kodas]  [A/S sąskaitos Nr.]  [Banko pavadinimas]  [Tel.]  [Faks.]  [El. paštas] |  | [Pavadinimas, adresas,  kodas ir PVM mokėtojo kodas]  [A/S sąskaitos Nr.]  [Banko pavadinimas]  [Tel.]  [Faks.]  [El. paštas] |
| [Atsakingas asmuo/asmenys:]  [Vardas, pavardė, pareigos]  [Tel.]  Už Sutarties / jos pakeitimų paskelbimą atsakingas asmuo:  [Vardas, pavardė, pareigos] |  | [Atsakingas asmuo/asmenys:]  [Vardas, pavardė, pareigos]  [Tel.] |
| Atstovaujantis asmuo |  | Atstovaujantis asmuo |
| Vardas, Pavardė:\_\_\_\_\_\_\_\_\_\_\_\_\_\_\_\_\_\_\_\_\_ |  | Vardas, pavardė:\_\_\_\_\_\_\_\_\_\_\_\_\_\_\_\_\_\_\_\_\_\_ |
| Pareigos:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |  | Pareigos:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Parašas:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |  | Parašas:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Data:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |  | Data:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |